Y CYNGOR DYSGU DIGIDOL CENEDLAETHOL
10:00 I 14:00 DYDD IAU 16 MEHEFIN 2016
SWYDDFA LLYWODRAETH CYMRU, CYFFRODD LLANDUDNO 

Yn bresennol	Ymddiheuriadau	
Janet Hayward (JH) [Cadeirydd]	Geoff Elliott (GE)	Jessica Jones (JJ)	
Ty Golding (TG)	Huw Marshall (HM)	Darren Long (DL)	
Iain Tweedale (IT)	Angharad Lloyd Williams (ALW)	Tom Crick (TC)	
Chris Britten (CB)	Sian Thomas (ST)	Mathew Jones (MRJ)	
Gareth Dacey (GD)	LLYWODRAETH CYMRU	Dilwyn Owen (DO)	
Mark Jones (MJ)	Ruth Meadows (RM)	Janice Lane (JL)	
Robin Williams (RW)	Chris Owen (CO)	Catherine Kucia (CK)	
Simon Brown (SBr)	Chris Roderick (CR)		
Simon Billington (SBi)	Mari Williams (MW)		

1.	Croeso

1.1	Diolchodd JH i aelodau am ddod i gyfarfod olaf y Cyngor Dysgu Digidol Cenedlaethol y tymor hwn. 

2.	Trosolwg o'r rhaglen Dysgu yn y Gymru Ddigidol – Chris Owen

2.1	Rhoddodd CO drosolwg o lwyddiannau mawr y rhaglen Dysgu yn y Gymru Ddigidol drwy gydol tymor presennol y Cyngor o ddwy flynedd, yn arbennig mewn perthynas â:

•	Chefnogi'r targed i gynyddu cyrhaeddiad dysgwyr;
•	Gwelliannau yn y defnydd o dechnoleg ddigidol;
•	Manteision ariannol i bob rhanddeiliad;
•	Datblygu dull unedig, cyson;
•	Mwy o gydweithio ar bob lefel.

2.2	Dyma rai enghreifftiau penodol:

•	darparu ar gyfer dros 500,000 o ddefnyddwyr ar Hwb;
•	darparu gwefannau i'r cyhoedd ar gyfer pob ysgol ledled Cymru;
•	darparu hyfforddiant ym mhob ysgol ar sut i ddefnyddio platfform Hwb;
•	dros filiwn o bobl yn edrych ar y wefan bob mis yn rheolaidd, gydag ystadegau'n gwella o fis i fis; a
•	65% o ysgolion yn defnyddio'r platfform yn aml. 

2.3	Nododd CO bod hafan Hwb wedi cael ei ailgynllunio'n ddiweddar yn dilyn adborth gan randdeiliaid, fel rhan o'r gwaith diweddaru parhaus i blatfform Hwb. Mae bellach yn cyflwyno rhyngwyneb symlach yn cynnwys pum prif parth adnoddau. Mae hefyd yn fwriad gweddnewid yr ardal cymorth gyda thudalennau symlach, fel tudalennau cwestiynau cyffredin.

2.4	Rhoddodd CO y newyddion diweddaraf am estyn contract Hwb tan fis Ionawr 2017. Roedd angen ailystyried yr amserlenni ac mae'r oedi yn golygu na fydd aelodau presennol y Cyngor bellach yn gallu cymryd rhan yn y panel safoni.

2.5	Nododd CO y datblygiadau mewn perthynas ag Office 365. Mae tîm Hwb yn gweithio gydag awdurdodau lleol ar hyn o bryd i drosglwyddo lle y bo angen. Mae hyn yn rhoi'r cyfle i awdurdodau lleol wneud arbedion sylweddol a gwella'r gwasanaeth a ddarperir i ysgolion. 

2.6	Cadarnhaodd CO bod cyfrifon Hwbmail mor ddiogel ag sydd angen iddynt fod er mwyn ymdrin â data ysgol, cyhyd â bod y trefniadau rheoli priodol ar waith. Un o'r trefniadau rheoli hynny fydd amgryptio unrhyw e-bost sy'n cynnwys allweddair ym mhennawd y pwnc, yn awtomatig.

2.7	Rhoddodd CO drosolwg o'r contract e-Ddiogelwch. Mae cydlynydd e-Ddiogelwch Llywodraeth Cymru wedi bod yn gweithio gyda SWGfL i reoli trefniadau ar gyfer yr offeryn 360 degree, datblygu cynlluniau gwersi a rhedeg nifer o sesiynau hyfforddi sy'n cael eu cynnal ledled Cymru. 

2.8	Hyd yma, mae 77% o ysgolion yng Nghymru wedi cofrestru ar gyfer y teclyn 360 degree (canran uwch nag unrhyw wlad arall yn y DU), gyda 45% yn llwyddo ym mhob un o'r 28 o agweddau.

2.9	Mae'r gweithdai cyfrifiadurol a gynhaliwyd gan Technocamps bellach wedi hyfforddi mwy na 9000 o ddysgwyr mewn 195 o ysgolion uwchradd, ac wedi cynnwys dros 400 o athrawon.

2.10	Mae Tîm Cynnwys Hwb wrthi'n adolygu cynnwys y Grid Cenedlaethol ar gyfer Dysgu (GCaD) sydd ar ôl ar Hwb i weld a yw'n dal i fod yn berthnasol ac yn werth ei gadw / diweddaru neu ei  roi yn yr archif. 

2.11	Mae nodweddion ychwanegol wedi'u cyflwyno i rwydweithiau Hwb, sydd bellach yn caniatáu defnyddwyr i olygu a rheoli grwpiau rhwydweithiau eu hunain, yn hytrach na dibynnu ar un o'r gweinyddwyr. 

2.12	Nododd CO y bydd holl wefannau ysgol Hwb+ yn cael eu cloi, gyda mynediad 'darllen yn unig' dros yr haf, tra bod Learning Possibilities yn trosglwyddo'r platfform i SharePoint 2013. Bydd y gwefannau yn edrych yr un fath yn union ar ôl i'r gwaith uwchraddio gael ei gwblhau a bydd modd eu golygu unwaith eto ar gyfer tymor newydd yr ysgol ym mis Medi. Caiff yr wybodaeth hon ei hanfon at ysgolion drwy'r consortia a chysylltiadau awdurdodau lleol yn fuan.

2.13	Rhoddodd CO yr wybodaeth ddiweddaraf am y cynllun peilot Single Sign On sy'n cael ei gynnal ym Mhrifysgol Cymru y Drindod Dewi Sant. Gall myfyrwyr fewngofnodi i'w dangosfwrdd arferol sydd bellach yn cynnwys dolen at Hwb, gan ddarparu mynediad i rwydweithiau Hwb, adnoddau a nodweddion perthnasol eraill. (Cytunwyd nad oes angen mynediad at blatfform Hwb+).

2.14	Aeth y cynllun peilot yn fyw ddechrau mis Mai, felly nid oes metrigau ar gael eto i ddangos pa ddefnydd a wneir o'r platfform. Fodd bynnag, bydd Tîm Hwb yn eu monitro'n agos dros dymor yr haf a'r tu hwnt.

2.15	Y gobaith yw y bydd mwy o bobl, ar lefel ehangach, yn cael mynediad ato, gan ganolbwyntio ar HAGA (athrawon dan hyfforddiant) i ddechrau, i sicrhau bod athrawon newydd yn deall y platfform yn iawn cyn gynted â'u bod yn dechrau dysgu. 

2.16	Wrth i raglen Arweinydd Digidol Tîm Hwb ddod i ben ym mis Awst 2016, mae cyllid gwerth £500k y flwyddyn wedi cael ei gymeradwyo i gefnogi consortia wrth roi'r rhaglen Dysgu yn y Gymru Ddigidol ar waith rhwng 2016 a 2019, ac mae disgwyl i'r consortia gyflwyno eu cynlluniau gwario i'w cymeradwyo'n fuan. 

2.17	Gofynnodd IT a oedd ystyriaeth wedi'i rhoi i'r posibilrwydd o gael ap Hwb. Cadarnhaodd CO fod hwn yn rhan o'r cynllun ar gyfer Hwb. Bydd ystyriaeth yn cael ei roi i ba elfennau o'r platfform a fyddai fwyaf effeithiol - gan gynnwys y gallu i chwilio am adnoddau neu eu rhoi yn y ffefrynnau, cael mynediad at rwydweithiau Hwb etc. 

CwrddHwb

2.18	Mae'r adborth o'r cyfarfodydd CwrddHwb diweddar yng Nghaerdydd a Llanfair-ym-Muallt wedi bod yn gadarnhaol iawn.

2.19	Bydd manylion y digwyddiadau drwy gydol y flwyddyn academaidd 2016-17 ar gael cyn diwedd tymor yr haf. Bydd digwyddiadau yn parhau i ganolbwyntio ar athrawon ac ymarferwyr, yn hytrach na chyflenwyr Hwb, i sicrhau bod sesiynau'n seiliedig ar ledaenu arfer da. Gofynnir i staff y consortia ac awdurdodau lleol feddwl am siaradwyr gwadd posibl i draddodi areithiau yn y digwyddiadau hyn. 

Llwyddiannau

2.20	Rhoddodd CO grynodeb o'r rhaglen Dysgu yn y Gymru Ddigidol hyd at y pwynt hwn. 

2.20.1	Mae'r nifer sydd wedi mabwysiadu'r platfform ac yn ei ddefnyddio wedi cynyddu'n sylweddol.
2.20.2	Mae problemau'n cael eu nodi a'u datrys cyn gynted â phosibl.
2.20.3	Mae sylfaen cadarn bellach ar gael i adeiladu arno a gwella platfform Hwb ymhellach, wrth i fwy o offer fod ar gael.
2.20.4	Mae'r holl ymrwymiadau Gweinidogol wedi'u cyflawni.

2.21	Mewn perthynas â'r datblygiadau mewn dysgu digidol, nododd JH bod y dirwedd wedi'i thrawsnewid yn gyfan gwbl ers 2012 a bod yn rhaid i dechnolegau barhau i ddatblygu er mwyn bodloni gofynion ein cymdeithas heddiw. 

2.22	Nododd IT sylwadau yr Athro Donaldson o'r Digwyddiad Dysgu Digidol Cenedlaethol. Mae'r llwyddiannau wedi gosod esiampl dda, a dylid eu dathlu.

Grant Cysylltedd Dysgu yn y Gymru Ddigidol

2.23	Rhoddodd RM yr wybodaeth ddiweddaraf am y Grant Cysylltedd Dysgu yn y Gymru Ddigidol. Dim ond dwy ysgol gymwys sydd heb gyrraedd y cyflymder band eang gofynnol. Mae disgwyl i fand eang gael ei osod yn yr ysgol gyntaf yn fuan, ond mae'r ail ysgol mewn sefyllfa fwy anodd, a bydd angen mwy  amser i oresgyn cymhlethdodau o ran y seilwaith ar y cyd â Phrosiect Cydgasglu Band Eang y Sector Cyhoeddus a SOCITM (Penaethiaid Technoleg Gwybodaeth Corfforaethol).

Marchnata

2.24	Mae'n anodd dadansoddi effaith ymgyrch marchnata diweddar Hwb, ond gan ystyried bod y defnydd ohono yn parhau i gynyddu, bernir bod yr ymgyrch wedi bod yn llwyddiannus. Rhoddir ystyriaeth i ymgyrchoedd yn y dyfodol os ymddengys bod y defnydd o'r platfform yn lefelu neu'n lleihau.

Bylchau mewn darpariaeth

2.25	Gofynnodd JH i aelodau'r Cyngor nodi unrhyw fylchau mewn darpariaeth bresennol y gellid eu hystyried yn y dyfodol.

2.25.1	Nododd MJ fod pryderon ynghylch y nifer helaeth o Gymunedau Dysgu Proffesiynol sy'n datblygu adnoddau dysgu. Credir bod amrywiaeth o grwpiau annibynnol yn bodoli ar hyn o bryd, a byddai'n ddefnyddiol pe gellid cyfuno gwybodaeth a manylion i bennu blaenoriaethau ac osgoi gorgyffwrdd.

2.25.2	Awgrymodd MJ hefyd y posibilrwydd o wneud mn newidiadau i offer penodol fel eu bod ar gael i fwy o grwpiau oedran na'r rheini a nodwyd. Ar hyn o bryd, dylai darpariaeth yr offer J2e ddod i ben ym Mlwyddyn 8, ond gallai'r pecynnau gael eu hymestyn ar gyfer Cyfnod Allweddol 3 gyda rhai mân newidiadau. 

2.25.3	Amlinellodd MJ y manteision sylweddol o drwyddedu Microsoft yn ganolog ledled Cymru. Eglurodd CO bod trafodaethau eisoes yn cael eu cynnal gyda chydweithwyr ar draws Llywodraeth Cymru a CLlLC.

2.25.4	Nododd HM bod S4C eisoes wedi ymrwymo i ledaenu cynnwys drwy Hwb a’u bod yn gweithio gyda chwmni CDSM i baratoi'r dull gweithredu gorau.

2.25.5	Cynigiwyd y posibilrwydd o gael rhith-ddosbarthiadau. Cadarnhaodd CO fod Skype ar gyfer busnesau yn cael ei gynnwys o fewn Office 365 ar hyn o bryd, a bod disgwyl i Microsoft Classroom gael ei lansio'n fuan, a fydd yn darparu swyddogaeth wedi'i deilwra’n well.

3.	Adborth o'r Digwyddiad Dysgu Digidol Cenedlaethol 2016

3.1	Nododd CO bod ymateb brwdfrydig wedi bod i'r digwyddiad eleni, ond bydd gwerthusiadau ac adborth mwy ffurfiol ar gael yn fuan.

3.2	Diolchodd CO hefyd i aelodau'r Cyngor am eu hymdrechion wrth hyrwyddo'r digwyddiad. Roedd gormod o bobl wedi cofrestru ar gyfer y digwyddiad, 285 i gyd, ac roedd yn rhaid i Dîm Hwb wrthod nifer fawr yn y cyfnod cyn y digwyddiad, sy'n dangos pa mor uchel oedd y galw a'r diddordeb. Pwysleisiodd CO bod bron pawb a oedd yn bresennol yn athrawon wrth eu gwaith - un o nodau Tîm Hwb. Eleni hefyd, cafwyd y nifer uchaf o geisiadau ar gyfer y Gwobrau Dysgu Digidol Cenedlaethol, ac roedd gormod wedi cofrestru ar gyfer y rhan fwyaf o'r gweithdai.

3.3	Cynigiwyd y dylid ystyried darlledu digwyddiadau yn fyw yn y dyfodol. Dywedodd CO a RM nad oedd hyn wedi profi'n boblogaidd yn y gorffennol. Fodd bynnag, cafodd y siaradwyr a rhai o'r gweithdai eu ffilmio drwy gydol y diwrnod, a bydd y clipiau hyn yn cael eu dangos ar Hwb yn yr wythnosau nesaf. Bydd ysgolion yn gallu defnyddio'r rhain yn ystod sesiynau HMS ar unrhyw adeg yn ystod y flwyddyn academaidd.

4.	Adolygu meini prawf llwyddiant y Cyngor Dysgu Digidol Cenedlaethol (a bennwyd ym mis Gorffennaf 2015)

4.1	Hyrwyddo'r manteision a chynyddu'r defnydd o Hwb mor eang â phosibl.

o	Mae 500,000 o ddefnyddwyr wedi cael gwybodaeth mewngofnodi
o	Mae 98% o ysgolion wedi cael hyfforddiant ar sut i ddefnyddio'r platfform yn effeithiol
o	Mae'r defnydd o blatfform Hwb yn cynyddu'n raddol, gyda dros 1.4 miliwn wedi edrych ar y wefan ym mis Mai 2016.
o	Mae 65% o ysgolion yn defnyddio'r platfform a'r offer yn aml.
o	Cadarnhaodd SB fod Estyn ddim ond yn adrodd ar achosion eithriadol yn ymwneud â TGCh (os yw'r ddarpariaeth yn arbennig o dda neu’n niweidiol i ddysgu). Mae pob arolygydd bellach wedi cael hyfforddiant ar Hwb, ac yn ceisio gwneud mwy gydag ysgolion yn hyn o beth. Cyfrifoldeb Uwch-dîm Rheoli'r ysgolion fydd cymryd risgiau a'r gwersi a ddysgir o ganlyniad. 
o	Awgrymwyd y dylid gwahodd Prif Arolygydd Ei Mawrhydi i draddodi araith yn y Digwyddiad Dysgu Digidol Cenedlaethol y flwyddyn nesaf, gan nodi pwyntiau o Adroddiad Blynyddol Estyn a'r Fframwaith Arolygu Cyffredin a fydd wedi'u cyhoeddi. Cadarnhaodd CO y bydd trefniadau ar gyfer digwyddiad 2017 yn cael eu gwneud ar ôl i'r gwaith ar gyfer y digwyddiad eleni (gwerthusiad llawn, lanlwytho'r holl gynnwys etc) gael ei gwblhau.

4.2	Hyrwyddo rôl y Cyngor ymhellach - o bosibl drwy Dysg.
o	Cyfleoedd prin hyd yma - nododd rhai aelodau eu bod wedi siarad mewn digwyddiadau lle nad oedd y rhai oedd yn bresennol yn ymwybodol o gwbl o'r Cyngor. 
o	Awgrymodd JH y dylid hyrwyddo'r Cyngor newydd ar ôl i aelodau gael eu penodi, a'r posibilrwydd o baratoi dogfen hyrwyddo i fynd i'r consortia, yn cynnwys yr holl nodau a llwyddiannau hyd yma.

4.3	Rhoi cyngor ar y broses o weithredu'r Fframwaith Cymhwysedd Digidol
o	Bu aelodau'r Cyngor yn ystyried fersiwn ddrafft o'r fframwaith mewn gweithdy ym mis Mai 2016. Cafodd sylwadau eu hanfon yn ôl at dîm polisi Llywodraeth Cymru, yn cadarnhau negeseuon gan y Grŵp Sicrhau Ansawdd a'r Ysgolion Arloesi ynghylch datblygu a chyflwyno'r fframwaith.
o	Tynnodd MJ sylw at bryderon ynghylch pwy fydd yn bennaf gyfrifol am y fframwaith, os nad y Grŵp Sicrhau Ansawdd, a phwy fydd yn ei gymeradwyo a'i fonitro ar ôl ei gwblhau. 
o	Cadarnhaodd RM bod hwn yn fater dilys i'w drafod o fewn Llywodraeth Cymru.

4.4	Edrych ar y posibilrwydd o uno Digwyddiad Dysgu Digidol Cenedlaethol eleni gyda digwyddiad Digital 2016.
o	Yn dilyn adborth a thrafodaethau hir, cytunwyd y byddai'n fwy manteisiol i'r Digwyddiad Dysgu Digidol Cenedlaethol barhau i ganolbwyntio ar addysg yn unig, gan dargedu athrawon yn benodol, yn hytrach na chael ei gysylltu â'r digwyddiad corfforaethol, Digital 2016.

4.5	Cynnal cyfarfodydd diweddaru rheolaidd gyda'r Gweinidog Addysg a Sgiliau bob chwe mis.
o	Bu cynrychiolwyr o'r Cyngor yn cwrdd â'r Gweinidog Addysg a Sgiliau ym mis Chwefror lle trafodwyd y llwyddiannau hyd yma a dyfodol y Cyngor. 
o	Bydd cyfle i aelodau'r Cyngor newydd gyfarfod â'r Ysgrifennydd Addysg newydd a Gweinidog y Gymraeg a Dysgu Gydol Oes tua diwedd y flwyddyn.

4.6	Rhoi cyfeiriad ar gyfer gweithredu elfennau STEM o adolygiad Donaldson.

o	Yn sgil oedi wrth weithredu'r cwricwlwm newydd, disgwylir y bydd hyn yn cael ei drosglwyddo at y Cyngor newydd.

5.	Cofnodion cyfarfod diwethaf (15 Mawrth 2016)

Cam Gweithredu 2.4	Yn sgil oedi yn y broses, bydd y gwaith o gymedroli'r cynigion a ddaeth i law nawr yn eistedd y tu allan i gwmpas ac amserlenni'r Cyngor presennol.	
Cam Gweithredu 2.19	Oherwydd blaenoriaethau eraill ar ddiwrnod y digwyddiad, ni chafwyd llawer o sylw yn y wasg.	
Cam Gweithredu 3.5	Cynhaliwyd gweithdy’r Fframwaith Cymhwysedd Digidol ar 13 Mai, yn unol â'r bwriad.	
Cam Gweithredu 7.6	Yn sgil gwrthdaro ynghylch cais i'r Gwobrau Dysgu Digidol Cenedlaethol, nid oedd GD yn gallu traddodi araith ar gyfer CwrddHwb.	

6.	Dyfodol y Cyngor Dysgu Digidol Cenedlaethol

6.1	Mae'r Gweinidog Dysgu Gydol Oes a Sgiliau wedi cytuno y gall y Cyngor barhau am drydydd tymor o ddwy flynedd, gydag aelodau newydd. Bydd hyn yn rhedeg rhwng mis Medi/Hydref 2016 a mis Gorffennaf 2018.

6.2	Bydd yn ofynnol i unrhyw aelodau presennol sy'n dymuno bod yn rhan o'r Cyngor newydd wneud cais o'r newydd. Caiff y cynnig ei hyrwyddo drwy amrywiol sianeli dros yr wythnosau nesaf.
Cam Gweithredu: Yr Ysgrifenyddiaeth i hysbysu aelodau presennol pan fydd y broses ymgeisio yn fyw (disgwylir y bydd yn yr wythnos 4 Gorffennaf). 
6.3	Cafwyd trafodaeth am nifer o’r meysydd y gallai'r Cyngor newydd ganolbwyntio arnynt:

6.3.1	Llywodraethwyr i gael mynediad at Hwb - Cadarnhaodd CO bod Llywodraethwyr bellach yn gallu cael mynediad at y platfform, a bod canllawiau a dogfennau ar gael. Yn dilyn trafodaethau blaenorol, penderfynwyd na ddylid rhoi mynediad i rieni ar hyn o bryd oherwydd y goblygiadau o ran diogelwch, a'r ychydig iawn o bwysau gan ysgolion. 

6.3.2	Nododd TG fod ymgysylltu â rhieni yn bwysig a dylid manteisio arno lle y bo'n bosibl - o bosibl drwy Lywodraethwyr yr ysgol yn hytrach na chyswllt uniongyrchol.

6.3.3	Dywedodd CO bod Ysgrifennydd newydd y Cabinet dros Addysg, Kirsty Williams AC, yn awyddus iawn i gynnwys rheini, felly byddwn yn ystyried ffyrdd eraill o ymgysylltu.

6.3.4	Dywedwyd bod angen sicrhau bod lleisiau pobl ifanc yn cael eu clywed - mae safbwyntiau dysgwyr, o bosibl, yn fwy gwerthfawr na safbwyntiau llywodraethwyr neu rieni, wrth sicrhau bod y platfform a'r offer yn addas at y diben, a bydd yr ymgysylltiad drwy Hwb hefyd yn cael ei ystyried. Cynigiwyd y gellid ariannu/penodi rhywun i gydlynu'r safbwyntiau hyn - mewn ffordd debyg i'r Ddraig Ffynci o bosibl. Bydd hyn yn cael ei drafod a'i gyflwyno i'r Ysgrifennydd Addysg os bydd swyddogion yn credu ei fod yn bosibl.

6.3.5	Cynigiodd MJ y dylid penodi Grŵp i ystyried y Cwricwlwm TGCh a monitro ansawdd a darpariaeth y Fframwaith Cymhwysedd Digidol. Gofynnodd hefyd a ddylai TGCh fod yn gymhwyster gorfodol yng Nghyfnod Allweddol 4, o ystyried pa mor bwysig ydyw yn yr hinsawdd bresennol. 

6.3.6	Pwysleisiwyd yr angen i sefydlu dulliau i wella cymorth llinell sylfaen, ariannu a seilwaith.

6.3.7	Dywedwyd bod y gwahaniaeth rhwng y cyllid a'r cymorth a ddarperir i’r Fframwaith Llythrennedd a Rhifedd o'i gymharu â'r Fframwaith Cymhwysedd Digidol yn peri pryder. Cadarnhaodd RM fod hyn yn rhywbeth i'r Gweinidogion newydd ei ystyried dros y misoedd nesaf.

6.3.8	Dywedodd CO bod cymorth y Cyngor ar gyfer y rhaglen Dysgu yn y Gymru Ddigidol wedi bod yn amhrisiadwy yn y blynyddoedd diweddar, gan atgyfnerthu'r ymdrech i ddatblygu'r gwahanol elfennau.

6.4	Rhoddodd JH grynodeb o'r prif faterion.

6.4.1	Nodi effaith y rhaglen Dysgu yn y Gymru Ddigidol - o bosibl o safbwynt person ifanc

6.4.2	Cynrychiolaeth ehangach ar y Cyngor - gan gynnwys SOCITM (Penaethiaid Technoleg Gwybodaeth Corfforaethol)

6.4.3	Rhoi cyfeiriad i Grant DPP nesaf y rhaglen Dysgu yn y Gymru Ddigidol

6.4.4	Y Cwricwlwm ar gyfer TGCh - effaith Dysgu Digidol ar y cwricwlwm

6.4.5	Gwobrau Dysgu Digidol Cenedlaethol y flwyddyn nesaf i adlewyrchu uchelgais.

6.4.6	Atebolrwydd ar gyfer y Fframwaith Cymhwysedd Digidol

6.4.7	STEM

6.4.8	Sicrhau bod y Gweinidog yn ymwybodol o'r cynnydd

7.	Unrhyw fater arall 

7.1	Diolchwyd i aelodau'r Cyngor am eu hamser, eu cydweithrediad a'u safbwyntiau gwerthfawr ar wahanol elfennau o’r rhaglen Dysgu yn y Gymru Ddigidol dros y ddwy flynedd ddiwethaf, ac fe'u hanogwyd i wneud cais am le ar y Cyngor newydd os oes ganddynt ddiddordeb.